Tove Videbæk (KD), 2005-01-13:
Jeg er utrolig glad for, at vi får denne forespørgselsdebat i dag, for der er virkelig behov for den.
Jeg tror, vi alle sammen som socialordførere får mange henvendelser fra mennesker, der på en eller anden måde er kommet i klemme i systemet, og vi behøver faktisk ikke at gå længere end til medierne i dag.
En overskrift i Berlingske Tidende går på, at mange patienter ikke får genoptræning, selv om Folketinget faktisk i 2001 pålagde amterne at udarbejde genoptræningsplaner og tilbyde gratis genoptræning efter et hospitalsophold.
Det ansvar lever amterne ikke op til, siger både Gigtforeningen, Ældre Sagen og Danske Fysioterapeuter, der har fulgt området tæt de seneste år, og Gigtforeningen siger derudover, at et stort antal ortopædkirurgiske afdelinger slet ikke laver planer for genoptræning.
Når kommunalreformen træder i kraft, vil kommunerne få ansvaret for genoptræning.
Jeg kan godt frygte, at når amterne, som dog har en vis størrelse, ikke har kunnet eller villet overholde loven på området, og ansvaret overgår til kommunerne,
bliver det ikke bedre, og derfor kan jeg godt føle mig foranlediget til på det kraftigste at opfordre socialministeren til at præcisere ansvaret, pligterne vedrørende genoptræning og hvilke krav der stilles til genoptræning og eventuelle udskrivningsplaner efter ældre menneskers sygehusophold, meget klart.
Der er ikke blevet talt så meget om det i dag, men jeg synes faktisk, det også må være en del af debatten om overholdelse af sociallovgivningen, så vi kan sikre, at borgerne får det, de lovmæssigt har krav på og ret til.
For nogen tid siden stillede jeg spørgsmål til socialministeren vedrørende sanktionsmuligheder over for kommuner eller andre offentlige
M040S33983504KAJE.FM.FM Page 3431 Monday, February 14, 2005 12:41 PM
myndigheder, der ikke lever op til lovgivningen, og jeg fik at vide, at tilsynet faktisk allerede har mulighed for at annullere eller suspendere en ulovlig beslutning.
Det har også mulighed for at pålægge enkelte medlemmer af en kommunalbestyrelse tvangsbøder, og det har også adgang til at anlægge erstatningssag mod et eller flere kommunalbestyrelsesmedlemmer eller indgå aftaler om erstatningsretlig bod.
Der findes altså sanktionsmuligheder, men de bliver simpelt hen først brugt, når en sag kommer op på niveau med Brixtoftesagen i Farum.
Hvis det er nogle kæmpestore byggesager eller sådan noget, kommer de i brug, men det sker ikke i de hverdagssager, hvor borgere kommer i klemme på grund af, at offentlige myndigheder ikke overholder sociallovgivningen.
Der er mange, mange andre eksempler end det ene, jeg nævnte før, og for blot at nævne nogle: Kommunal aflastning af familier med handicappede børn skæres totalt væk fra en kommunes budget for det kommende år, selv om det er fuldstændig ulovligt; en borger måtte igennem hele retssystemet for endelig efter års tovtrækkeri at få den hjælp, han tidligere var blevet tildelt og havde brug for; der er striber af sager på lægekonsulentområdet, og derfor har vi også besluttet i Socialudvalget, at vi vil holde et ekspertmøde om det, så vi kan få afdækket, hvor stort problemet egentlig er, og hvad vi kan gøre ved det.
Der er også masser af sager om anbringelse af børn, hvor kommunerne ikke hører børnene, ikke engang de større børn, og ikke laver handleplaner, som de skal ifølge loven.
Resultatet er ofte, at børn fjernes eller flyttes som flyttekasser mellem institutioner og plejefamilier og deres egne familier helt uden hensyntagen til, hvad der er bedst for børnene, og hvad børnene selv ønsker.
Der kunne nævnes stribevis af andre sager, og jeg kunne sagtens nævne navne på byer og borgere, hvis det var det, det kom an på.
Men opgaven i dag må jo være, at vi sikrer, at forholdene bliver bedre fremover, så borgerne kan være sikre på, at det, som loven giver dem ret til at få, og som er beskrevet i loven, kan de også forvente at få, når de får behov for det, uden at skulle føre retssager imod kommunerne for at få det.
Samtidig mener jeg, at det offentlige skal blive meget bedre til at anvende de sanktionsmuligheder, som findes.
Ellers er jeg bange for, at de nye kommuner ikke bliver bedre end de gamle kommuner og amterne til at overholde sociallovgivningen og give borgerne den service og den hjælp, de har ret til og har krav på.
Vi kan simpelt hen ikke være andet bekendt end at forbedre forholdene, og Kristendemokraterne kan tilslutte sig forslaget til vedtagelse fra en række partier uden for regeringen.